  Наталья Тетерина Нылпиослы удмурт кылын потӥсь одӥг гинэ газет — «Ӟечбур!» (1992-тӥ арозь — «Дась лу!») — 10-тӥ толшоре аслэсьтыз 88-тӥ вордскем нуналзэ  пусйиз. Сое поттыны 22 аресъем гожъясьлы Трофим Архиповлы оскемын вал. Нош туннэ газетэн Надежда Лопатина кивалтэ. Ивортодэтъя «Удмуртия» агентство «Ӟечбурлэн!» валтӥсь редактореныз пумиськылӥз но тодӥз, кытын туннэ газетэз лыдӟо, кызьы ужасьёс бордазы лыдӟисьёссэс кыско но кыӵе тодмо адямиос «Ӟечбуре!» гожъяськыса будӥзы. — Надежда Серафимовна, 88 ар ӵоже мар воштӥськиз газетлэн пуштросаз? — Милям газетмы потыны кутскиз 1930-тӥ арысен 10-тӥ толшоре. <…> аръёс трос ортчемын ни кадь, нош редакторъёсыз трос вошъяськемын ӧвӧл. Мон али 10-тӥез редактор лыдъяськисько та газетлэн. Нырысетӥез милям тужгес пинал вал редактормы, 22 аресъем писателез пуктэмын, Трофим Архиповез. Туж кышкаса, пе, кутски вал. Со дыръя кыӵе малпанъёс, кыӵе ужъёс, кыӵе ӧрез? Пиналъёслэсь творчествозэс азинтон. Ми со бордын али но ужаськом, ӧрмес ми ӧм ыштэ. Озьы ик вожвылъяськонъёс утчаськом. Соос (пиналъёс — ред.) верос но мед пӧрмытозы, кылбур но, йыртӥянъёс но.  «Дась лу!» газет, 1968-тӥ ар Фото: Наталья Еркешева © udmurt.media — Дыр интыяз уг сылы бере, тӥ но кыӵе ке выль амалъёсты ужады кутӥськоды, дыр? — Лыдӟисьёс ӵем дыръя тани али шуо: поттэ пичи газет. Но бадӟым форматмы милям вань. Со но лыдӟисьёсмылэн куремзыя. Тани ӵемгес милесьтым куро пичи газетмес. <…> Мон ачим но транспортын ветлыкум, мыным со капчигес бугыръяны. Нош куд-ог дыръя писательёс лыкто. Соос шуо, милесьтым веросмес пичи газетады эн пуктэ. <…> Тӥни соин ик ми пӧртэм арлыдо лыдӟисьёсмылэсь куронъёссэс лыдэ басьтыса ужаны тыршиськомы.  Берлогес милям лыдӟисьёсмы курыны кутскизы буёло газет. <…> Пӧртэм буёло газет поттыса но милям тиражмы сыӵе пырак 4 сюрсозь будыны ӧз быгаты. Валамы, вожвылъяськонъёс тросгес ортчытъяно, дыр, шуыса. <…> Малпанмы кылдӥз, кин со сэрегъёсы пыриське, мылкыд каре, материалъёс гожъя, <…> со калыкез бордамы люканы, кыӵе ке но пумиськонъёс, котырес ӝӧкъёс ортчытъяны. Туала лыдӟисьёсмы, авторъёсмы мед адӟозы, таӵе но лулпушез узырмытон понна пумиськонъёс кулэ шуыса. Ӵем дыръя таӵе пумиськонъёсын ми ум косӥське нокинэ но «Ӟечбурлы!» гожтӥськыны. <…> Кулэ но ӧвӧл, мон шуисько. Сыӵе ӝыт ортчытоно, сыӵе ӝӧк сьӧрын пукон — кошкемзы бере адямиослэн та газетэн эшъяськыны мылкыдзы мед кылдоз. <…> Ми командировкае поталлякумы, одӥгезлы (шуим — ред.) нылды дышетске ай, пичи ай, газетлы гожтӥське. Нокызьы но мылкыд ӧз кары. Со пумиськон бере нырысетӥ гожтӥськисез со луиз. Солэн нылыз табере анаеныз ӵош ик гожъяське газетэ. — Гожъяськись пиналъёсты син азяды возиськоды-а? Кинъёс соос азьланяз луо? — Кузница кадров шуысал мон. «Ӟечбур!» («Дась лу!») пыр потэм адямиос али ваньзы сямен кивалто, ужало телевидениеын, трос суредасьёс. Тани Юра Лобанов (суредась, Удмурт Элькунлэсь кунпуссэ но куншетсэ кылдытӥсь — ред.), ми соин данъяськиськомы, мар ке юанмы луэ ке, ми со доры мынӥськомы, газетмылэн вылтусызъя, кылсярысь. Василий Мустаев (суредась — ред.) «Ӟечбур!» вылын будэмын. Ульфат Бадретдинов «Кизилиен» кивалтэ, Зинаида Рябинина («Удмурт дунне» газетлэн валтӥсь редакторез — ред.) — тужгес но зол гожъяськисьёс вал. Гера Грязев тани передачаос нуиз, али книга поттон издательствоын ужа. Юра Кузнецов «Удмуртия» издательствоен кивалтэ. Ваньзы соос «Ӟечбур!» газет пыр потэмын. Радиоын вераськисьёс тани Владимир Михайлов, Анастасия Гребина, кудӥз ачиз но татын ужамын. Соосты чиньы но уз тырмы лыдъяны. «Ӟечбур!» газетлэн нимысьтыз номерез, 2017 ар Фото: Наталья Еркешева © udmurt.media — Тиражды сярысь верано ке, кыӵе югдур? — Тираж, вань удмурт изданиослэн сямен ик, усе. Тани туэ туж трос ужаны тыршим ке но, со усе. <…> Туж бадӟым тау шуэм потэ Алнаш, Пичи Пурга, Можга ёросъёслы, Шаркан ёросэз кӧня ке кыскеммы потэ на вылэм. Будэтӥзы гожтӥськонэз милям Дэри ёросын, соослы туж бадӟым тау карем потэ. Изгурт (сярысь — ред.) ми поттӥмы нимысьтыз номер. Кытын ми номер поттӥськом, отын нимысьтыз презентация ортчытӥськом. Муг луэ калыкез люканы. Куке калык кылзӥське, синмысь синме вераськиськом, отын одно ик гожтӥськон (будэ — ред.). Дэри ёрос — со секыт ёрос, Ижкар котырын. Соос туэ будэтӥзы, мон малпасько, эшшо но будэтозы на. — Нош палэнысь гожтӥськисьёс вань-а? — Туэ 10 улосвылэ пырим: Удмуртия, Татарстан, Марий Эл, Башкортостан, Пермь, Свердловск улосвылъёс, Санкт-Петербург, Москва, Тюмень но Киров улосвылъёс. Туж шумпотӥськом, тани Москваын кык гожтӥськисьёсмы кылдӥллям шуыса. Со озьы ик милям азьвыл юнкоръёсмы Алёна Родионова но Татьяна Прокопьева. Татьяна Прокопьева татын улыкуз уг но гожтӥськы вал ни, но Москвае мыныса, нылзэ дышетэмез потэм удмурт кыллы. Туж шумпотӥськом ми. Ужалом Петербурген но. Тегъёс: Мерлык Лулчеберет СМИ Удмуртия пиналъёс удмурткыл  